**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. február 24.-ei nyilvános ülésére**

**TÁRGY:**

**Közösségi együttélés alapvető szabályairól szóló önkormányzati rendelet felülvizsgálata**

**ELŐADÓ:**

Mestyán Valéria

címzetes főjegyző

Tisztelt Képviselő-testület!

A Somogy Megyei Kormányhivatal – több országos civil szervezet közérdekű bejelentésére is tekintettel- felülvizsgálta a Somogy megyei önkormányzatok közösségi együttélés alapvető szabályairól szóló önkormányzati rendeleteit és ennek keretében törvényességi felhívással élt a vonatkozó rendeletek felülvizsgálatára vonatkozóan.

Balatonberény Község Önkormányzata a 8/2018.(V.31.) önkormányzati rendeletével szabályozza a közösségi együttélés alapvető szabályait és az azok megszegésének jogkövetkezményeit. A rendelet felülvizsgálatára van szükség részben a helyi igények, a jogi környezet változása, valamint a Kormányhivataloknak a közösségi együttélést szabályozó önkormányzati rendeletek felülvizsgálata során tett törvényességi észrevételei, szakmai állásfoglalása alapján.

A közigazgatási szabályszegések szankcióiról szóló 2017. évi CXXV. törvény (Szankció tv.) 2021. január 1. napjától hatályos változásai szintén indokolttá tették önkormányzati rendeletünk felülvizsgálatát.

Az önkormányzatok eredeti jogalkotói hatáskörben –önkormányzati rendelet formájában- jogosultak az együttélés szabályait - ha azt más jogszabály nem szabályozza- helyi szinten szabályozni, a helyi sajátosságok figyelembe vételével.

A jogalkotásról szóló törvény (Jat.), valamint a Kúria e tárgyban meghozott több határozata is rámutat arra, hogy azonos tényállás és felelősségi alakzat esetén a többes szankcionálás sérti a jogbiztonság elvét és az Alaptörvénybe ütközik, azaz csak azokra az esetekre indokolt önkormányzati rendelet megalkotása, melyekre vonatkozóan nincs magasabb szintű jogszabály, amely szabályozná a helyi közösség által sérelmezett normaszegést. (Azaz az önkormányzati rendelet az országos szintű szabályozás mellett kiegészítő jellegű helyi jogalkotás.)

A Jat. 3.§-a kimondja, hogy a jogalkotás során a szabályozás nem lehet indokolatlanul párhuzamos vagy többszintű, így ha az adott magatartás bűncselekményt vagy szabálysértést valósít meg, vagy magasabb szintű jogszabály közigazgatási bírság kiszabását rendeli el, akkor nem szankcionálható párhuzamosan a közösségi együttélés alapvető szabályainak megszegése miatt is.

A fenti törvényességi szempontoknak megfelelés érdekében indokolt a korábbi rendeletünk hatályon kívül helyezése és a jogszabályi követelményeknek megfelelő új önkormányzati rendelet megalkotása.

Gyakori magatartások, melyek a közösségi együttélés alapvető szabályairól szóló önkormányzati rendeletben **nem** szabályozhatóak:

* az eltulajdonítási, rongálási magatartások vonatkozásában –az okozott kár összegéhez igazodóan- tulajdon elleni szabálysértési, vagy büntető eljárás lefolytatásának van helye
* az együttélés alapvető követelményeivel ellentétes, botrányos, tűrhetetlen vagy jó ízlést sértő magatartás közerkölcs megsértése, garázdaság szabálysértése tényállását fedi le, súlyosabb esetben bűncselekményt valósít meg
* rendezett lakókörnyezet elvárása körében a parlagfű és egyéb gyommentesítési, kártevők és károkozók elleni védekezési kötelezettséget az élelmiszerláncról és hatósági felügyeletéről szóló 2008. évi XLVI. törvény és a növényvédelmi tevékenységről szóló 43/2010.(IV.23.) FVM rendelet határozza meg. A Miniszterelnökség állásfoglalása szerint azonban nem sértő a fűfélék rendszeres kaszálási kötelezettségének önkormányzati rendeletben történő szabályozása, amely településképi szempontból fontos magatartási normát határoz meg helyi szinten
* indokolatlan zaj okozása, amely alkalmas arra, hogy mások nyugalmát megzavarja, a csendháborítás szabálysértését meríti ki
* szeszes ital közterületen történő fogyasztása szintén szabálysértési eljárást von maga után
* zöld területen történő parkolás a KRESZ rendelkezéseit sérti, közlekedési szabálysértés miatt az eljárás a rendőrség hatáskörébe tartozik (Köf.5.002/2019/5, Köf.5.011/2020/5)
* állattartással kapcsolatos magatartások: nem jó gazda módjára történő állattartás, az álllattartás szabályainak megszegése, közterületen póráz nélküli kutyasétáltatás, kiszökés megakadályozásának elmulasztása, kóborlás állatvédelmi hatósági eljárást von maga után, de megvalósíthat szabálysértést, vagy bűncselekményt is
* kutyaürülék össze nem szedése köztisztasági szabálysértési eljárást von maga után, ahogy a szemetelés is
* hulladékgazdálkodással, környezetvédelemmel kapcsolatos szabályok megszegése hulladékgazdálkodási, környezetvédelmi hatósági eljárást, vagy szabálysértési, súlyosabb esetben büntető eljárást von maga után
* településképvédelmi szabályok megsértése miatt településképi kötelezési eljárásnak van helye

A környezet védelmének általános szabályairól szóló 1995. évi LIII. törvény 48.§ (4) bekezdés b) pontja értelmében a települési önkormányzat képviselő-testületének hatáskörébe tartozik ismételten az avar és kerti hulladék égetésére vonatkozó szabályok rendelettel történő megállapítása. E körben a rendelet tervezete két féle szabályozási módot tartalmaz, az egyik szerint tiltanánk az égetést, a másik pedig az eddigi szabályozással egyező módon a nyári hónapok esetén tartalmaz égetési tilalmat. Az égetési tilalom megszegése esetén a hivatal közigazgatási bírságot szabhat ki, a tűzvédelmi előírások megszegése esetén tűzvédelmi bírság, míg égetéssel okozott légszennyezés esetén levegőtisztaság-védelmi bírság kiszabásának lehet helye.

A háztartási zajos tevékenységek esetében (fűnyírás, fexelés stb.) lakossági elvárás, hogy ennek időszakát az önkormányzat rendeletben szabályozza, biztosítva ezzel az itt élők, vagy tartózkodók pihenéshez való jogának gyakorlását. Ez az elvárás főleg nyári időszakban, a hétvégékre vonatkozóan merül fel.

Ugyanakkor a szabályozás megalkotásánál figyelemmel kell lenni arra is, hogy elvárjuk az ingatlan tulajdonosoktól az ingatlanok rendezettségét, a zöldfelületek rendszeres kaszálását, melynek elmulasztása közigazgatási szankciót von maga után. Az üdülő tulajdonosok gyakran csak hétvégente tartózkodnak az ingatlanban, ekkor tudják elvégezni az esedékes karbantartási, fűnyírási feladatokat. E körben a szabályozás megalkotásakor különös figyelemmel kell eljárni.

A törvényességi felülvizsgálat eredményére tekintettel indokolt új rendelet alkotása a korábbi rendelet hatályon kívül helyezése mellett.

# Balatonberény Község Önkormányzat Képviselő-testületének 6/2000. (II.14.) önkormányzati rendelete szól a helyi környezet védelméről, a közterületek és ingatlanok rendjéről, a település tisztaságáról. A rendelet részben a megváltozott jogi környezetre tekintettel elavult, valamint a közösségi együttélés alapvető szabályairól szóló önkormányzati rendelettel párhuzamos szabályozást tartalmaz.

A jogalkotásról szóló 2010. évi CXXX. törvény 22.§ (1) bekezdés a) és e) pontja, illetve a (2) bekezdése értelmében a jegyző gondoskodik arról –önkormányzati rendeletek esetében- hogy az elavult, szükségtelenné vált, vagy az indokolatlanul párhuzamos vagy többszintű szabályozást megvalósító jogszabályi rendelkezések módosításra, vagy hatályon kívül helyezésre kerüljenek.

# Fentiekre tekintettel, a törvényesség biztosítása érdekében, javasolom Balatonberény Község Önkormányzat Képviselő-testületének 6/2000. (II.14.) önkormányzati rendelete egyidejű hatályon kívül helyezését is, mivel a rendelet részben a megváltozott jogi környezetre tekintettel elavult, valamint a közösségi együttélés alapvető szabályairól szóló önkormányzati rendelettel párhuzamos szabályozást tartalmaz.

Kérem a Tisztelt Képviselő-testületet a rendelet-tervezet megvitatására.

**Előzetes hatásvizsgálati lap**

**a közösségi együttélés alapvető szabályairól szóló önkormányzati rendelet megalkotásához**

**Balatonberény**

(a jogalkotásról szóló 2010. évi CXXX. törvény 17.§-a alapján)

A tervezett jogszabály várható következményei, különösen

1. **társadalmi hatás**: A rendelet-tervezet – összhangban a törvényi szabályozással – az egyes jogsértésekhez, azok súlyára nézve differenciálható bírságot fogalmaz meg, mely visszatartó erővel hat.
2. **gazdasági hatása**: nincs
3. **költségvetési hatásai**: többlet költséget nem jelent, a bírság bevételt jelent.
4. **környezeti, egészségügyi következményei:** A rendeletalkotás nem keletkeztet környezeti és egészségügyi hatásokat, azonban pozitív kihatással lehet a község településképére
5. **adminisztratív terheket befolyásoló hatásai**: nincs
6. **megalkotásának szükségessége:** elmaradása esetén a Kormányhivatal törvényességi észrevétellel élhet
7. **alkalmazásához szükséges személyi, szervezeti, tárgyi és pénzügyi feltételek:** a jelenlegi feltételeken felül többletet nem igényel.

A rendelet-tervezet vonatkozásában az Európai Unió intézményeivel és tagállamaival egyeztetési kötelezettség nem áll fenn, nem tartozik az előzetes bejelentési kötelezettség alá tartozó jogszabály tervezetek közé.

**T E R V E Z E T**

**Balatonberény Község Önkormányzat Képviselő-testülete ../2022.(….)önkormányzati rendelete**

**a közösségi együttélés alapvető szabályairól**

Balatonberény Község Önkormányzatának Képviselő-testülete a Magyarország Alaptörvénye 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva, Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában és a jogalkotásról szóló 2010. évi CXXX. törvény 22. § (2) bekezdésében, a környezet védelmének általános szabályairól szóló 1995. évi LIII. törvény 48.§ (4) bekezdés b) pontjában kapott felhatalmazás alapján a következőket rendeli el:

**I. Fejezet**

**ÁLTALÁNOS RENDELKEZÉSEK**

***1. A rendelet hatálya***

**1. § (1)** E rendelet hatálya azon természetes személyekre, jogi személyekre és jogi személyiséggel nem rendelkező szervezetekre terjed ki, akik e rendeletben meghatározott közösségi együttélés alapvető szabályait sértő magatartást tanúsítanak.

**(2)** Nem alkalmazható e rendelet és nem állapítható meg a közösségi együttélés alapvető szabályaiba ütköző magatartás, ha:

a)   az adott magatartás bűncselekményt vagy szabálysértést valósít meg,

b)   törvény vagy kormányrendelet az adott magatartás tekintetében közigazgatási bírság kiszabását rendeli el.

***2. Értelmező rendelkezések***

**2. §** E rendelet alkalmazásában:

1. a közösségi együttélés alapvető szabályaiba ütköző magatartás: az a magatartás, amely nem minősül bűncselekménynek vagy szabálysértésnek, de ellentétes a közösségi együttélés szabályaival, azokat sérti, vagy veszélyezteti, s jelen rendelet a közösségi együttélés alapvető szabályaiba ütköző magatartásnak minősít;
2. közterület: az épített környezet alakításáról és védelméről szóló 1997. évi LXXVIII. tör­­vény 2. § 13. pontja szerinti terület
3. tárolás: gépjárműnek a várakozásnál hosszabb ideig történő egyhelyben tartózkodása

**II. Fejezet**

**A MAGATARTÁSI SZABÁLYOK MEGSÉRTÉSE MIATT ALKALMAZHATÓ**

**JOGKÖVETKEZMÉNYEK ÉS ELJÁRÁSI SZABÁLYOK**

***3. Eljáró hatóság és eljárási szabályok***

**3. § (1)** E rendelet hatálya alá tartozó magatartások miatt indult eljárásokban az általános közigazgatási rendtartásról szóló 2016. évi CL. törvény (a továbbiakban: Ákr.) előírásait kell alkalmazni.

**(2)** A szabályok megsértése miatt a képviselő-testület átruházott hatáskörében eljárva a Balatonkeresztúri Közös Önkormányzati Hivatal (a továbbiakban: Hivatal) jegyzője jár el.

**4. § (1)** A szabályok megsértése miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségi együttélés alapvető szabályait sértő magatartást természetes személy, jogi személy vagy jogi személyiséggel nem rendelkező szervezet jelenti be. A bejelentést írásban vagy szóban lehet megtenni, a szóbeli bejelentést jegyzőkönyvbe kell foglalni.

**(2)** A bejelentésnek lehetőség szerint tartalmaznia kell a szabályokba ütköző magatartást megvalósító ismert személy adatait, a magatartásnak, az elkövetés helyének, idejének, továbbá körülményeinek leírását a bizonyítási eszközök megjelölésével. A rendelkezésre álló bizonyítékokat csatolni kell a bejelentéshez.

**(3)** Nem indítható közösségi együttélés alapvető szabályait sértő magatartás megállapítására eljárás, ha a jogsértő magatartásnak az eljárásra jogosult hatóság tudomására jutásától számított harminc nap, vagy az elkövetéstől számított hat hónap eltelt. A hat hónapos határidő kezdő napja

a) az a nap, amikor a jogsértő magatartás megvalósul,

b) a mulasztásban megnyilvánuló magatartás esetén az a nap, amikor a jogszerű teljesítésre nyitva álló határidő lejárt,

c) jogellenes állapot fenntartása esetén az a nap, amikor ez az állapot megszűnik.

**(4)** A közösségi együttélés alapvető szabályait sértő magatartás miatt a cselekmény elkövetésétől, a jogszerű teljesítésre nyitva álló határidő lejártától, illetve a jogellenes állapot észlelésétől számított három év elteltével felelősségre vonásnak helye nincs.

**5. § (1)** A szabályok betartása érdekében a jegyző hatósági ellenőrzés elvégzésére jogosult, melyet az Ákr.-ben rögzített eljárási szabályok szerint kell lefolytatni. A hatósági ellenőrzés csak hivatalból indítható.

**(2)** A közösségi együttélés alapvető szabályainak megszegőjével szemben, ha az eljárás során hatósági ellenőrzésre került sor, felhívás adható ki.

***4. A közigazgatási szankciókra és a fiatalkorúakra vonatkozó rendelkezések***

**6. § (1)** E rendelet szerint kiszabott közigazgatási bírságot – a bírságról rendelkező döntés véglegessé válásától számított 15 napon belül – a döntéshez mellékelt postai befizetési nyomtatványon, vagy átutalással a Balatonkeresztúri Közös Önkormányzati Hivatal 66900045-11022420 számú számlájára kell kiegyenlíteni, vagy a Hivatal házipénztárában befizetni.

**(2)** A közigazgatási bírságot úgy kell megállapítani, hogy annak összege igazodjék a cselekmény súlyához. Az elkövető személyi körülményeit annyiban kell figyelembe venni, amennyiben azok a jegyző rendelkezésére álló adatokból megállapíthatók.

**(3)** A közigazgatási bírság mértékének meghatározásakor érvényesíteni kell a fokozatosság követelményét.

**(4)** Közigazgatási bírság kiszabása helyett – különösen a közösségi együttélés alapvető szabályait sértő magatartás csekély súlyára tekintettel – a jogellenes cselekménytől való tartózkodás, vagy a jogsértő állapot megszüntetése iránti figyelmeztetés is adható, ha ettől az intézkedéstől kellő visszatartó hatás várható, és a jogellenes magatartás megszüntetésével vagy a jogszerű állapot helyreállításával az elkövetett cselekmény vagy mulasztás orvosolható.

**(5)** A (4) bekezdésben foglalt figyelmeztetés kibocsátásával a jegyző felhívja a közösségi együttélés alapvető szabályát megsértő figyelmét, hogy a jövőben tartózkodjon a közösségi együttélés alapvető szabályainak megsértésétől, ellenkező esetben közigazgatási bírság kiszabását fogja alkalmazni.

**7. § (1)** A 14. életévét betöltött, de 18. életévét be nem töltött személlyel (továbbiakban: fiatalkorú) szemben közigazgatási bírságot csak abban akkor lehet kiszabni, ha önálló jövedelemmel rendelkezik, vagy az önálló jövedelemmel nem rendelkező fiatalkorú annak megfizetését önként vállalja.

**(2)** Abban az esetben, ha a fiatalkorúval szemben az (1) bekezdésre tekintettel közigazgatási bírságot kiszabni nem lehet, vele szemben figyelmeztetést kell alkalmazni.

**(3)** Ha a fiatalkorúval szemben előreláthatólag közigazgatási bírság kiszabására kerül sor, a fiatalkorú meghallgatásától nem lehet eltekinteni.

**(4)** A fiatalkorú meghallgatásáról törvényes képviselőjét értesíteni kell, és lehetőleg a törvényes képviselő jelenlétében kell meghallgatni.

***5. Közigazgatási szankciók kiszabása, nyilvántartása***

**8. §** A közigazgatási szankciók kiszabásával, nyilvántartásával, elévülésével és egyéb eljárási szabályaival kapcsolatban a közigazgatási szabályszegések szankcióiról szóló 2017. évi CXXV. törvény rendelkezéseit kell alkalmazni.

**III. fejezet**

**A KÖZÖSSÉGI EGYÜTTÉLÉS ALAPVETŐ SZABÁLYAI**

***6. Az önkormányzat jelképeinek használatával kapcsolatos magatartások***

**9. § (1)** Aki az önkormányzat jelképeit, így címerét, zászlóját, pecsétjét engedély nélkül, vagy az engedélytől eltérő, vagy a közösséget sértő módon használja fel,közösségi együttélés alapvető szabályaival ellentétes magatartást valósít meg.

**(2)** Az (1) bekezdésben meghatározott magatartás természetes személyek esetén egyszázezer forintig, jogi személyek és jogi személyiséggel nem rendelkező szervezetek esetén egymillió forintig terjedő közigazgatási bírsággal sújtható.

***7. Temető használatával kapcsolatos magatartások***

**10. § (1)A** közösségi együttélés alapvető szabályait sértő magatartást valósít meg, aki

a) a temetőbe vakvezető, rendőrségi kutya kivételével állatot bevisz, beenged,

1. a temetőbe járművel behajt, kivéve a halottaskocsit és a mozgáskorlátozott személyt szállító járművet, az üzemeltető engedélyével síremlék-készítés céljából szállítást végző járművet,
2. padot, ülőhelyet engedély nélkül tartósan elhelyez,
3. a temető területén reklám, hirdetési és árusítási tevékenységet végez,
4. engedély nélkül sírásási tevékenységet végez,
5. a temető területét a nyitvatartási idő lejártát követően nem hagyja el,
6. a temető területén lévő vízvételi helyekből vizet vételez, kivéve ez alól a sírhelyek gondozása céljából történő víz-vételezést,
7. a sírokról lekerülő hulladékot nem a kijelölt helyen helyezi el,
8. a temető területén éget,
9. Balatonberény Község Önkormányzat Képviselő-testületének a temető rendjéről szóló 23/2013.(XII.20.) rendeletében az építésre vonatkozó előírásokat nem tartja be.

**(2)** Az (1) bekezdésben meghatározott magatartás természetes személyek esetén egyszázezer forintig, jogi személyek és jogi személyiséggel nem rendelkező szervezetek esetén egymillió forintig terjedő közigazgatási bírsággal sújtható.

***8. Közterületek használatával kapcsolatos magatartások***

**11. § (1) A** közösségi együttélés alapvető szabályait sértő magatartást valósít meg, aki

1. közterületet engedély nélkül foglal el, vagy vesz igénybe,
2. közterületet bérleti szerződéstől, közterület-használati engedélytől eltérően használ, vagy vesz igénybe,
3. a közterület-használati engedélyes az engedély lejárta után az általa használt közterületet nem az eredetivel megegyező állapotban adja vissza,
4. közterületet vagy annak burkolatát engedély nélkül bontja fel,
5. csapadékvíz elvezető árkot engedély nélkül betemeti,
6. roncs, műszaki állapota miatt közlekedésre nem alkalmas hatósági jelzés nélküli gépjárművet közterületen tárol,
7. roncs, vagy műszaki állapota miatt közlekedésre nem alkalmas, de hatósági jelzéssel rendelkező gépjárművet 3 napnál hosszabb ideig közterületen tárol,
8. 3.500 kg össztömeget meghaladó gépjárművet, gépjármű-szerelvényt, pótkocsit, utánfutót, lakókocsit, büfé kocsit közterületen tárol,
9. a közterületen elhelyezett berendezési tárgyakat rendeltetésellenesen használja,
10. közterületen 3 napnál hosszabb ideig engedély nélkül építési anyagot, építési törmeléket, vagy tüzelőanyagot helyez el,
11. a község bel-, és külterületén szállásférőhelyet ideiglenesen gépjárműre szerelt, gépjárművön vagy járműben elhelyezett, illetve kézben tartott hirdetőeszközzel reklámoz,
12. kijelölt strand területén horgászik,
13. közterületen engedély nélkül cserjét, vagy fás szárú növényt telepít,
14. a játszótéri eszközöket nem rendeltetésszerűen használja,
15. közterületen szórólapos reklámtevékenységet végez,
16. közterületen éget.

**(2)** Az (1) bekezdésben meghatározott magatartás természetes személyek esetén kettőszázezer forintig, jogi személyek és jogi személyiséggel nem rendelkező szervezetek esetén kettőmillió forintig terjedő közigazgatási bírsággal sújtható.

***9. Házszám és utcanévtábla elhelyezésével kapcsolatos magatartások***

**12. § (1)** A közösségi együttélés alapvető szabályait sértő magatartást valósít meg az az ingatlantulajdonos, ingatlankezelő, bérlő vagy használó (továbbiakban: tulajdonos), aki

1. az utcanévtábla kihelyezését és az azzal járó munkálatokat akadályozza,
2. az ingatlanát a megfelelő házszámtáblával nem látja el, a házszámtáblát nem az ingatlan utcafronti kerítésére, házfalára helyezi el,
3. megrongálódott házszámtábla kijavítását, pótlását legkésőbb az esemény bekövetkezésétől számított 30 napon belül nem végzi el.

**(2)** Az (1) bekezdésben meghatározott magatartás természetes személyek esetén ötvenezer forintig, jogi személyek és jogi személyiséggel nem rendelkező szervezetek esetén ötszázezer forintig terjedő közigazgatási bírsággal sújtható.

***10. Hulladékkezeléssel kapcsolatos magatartások***

**13.  § (1) A** közösségi együttélés alapvető szabályait sértő magatartást valósít meg, aki

a) az ingatlanán keletkezett hulladékot az elszállításra történő kihelyezésre meghatározott időponttól eltérő időpontban helyezi ki;

b) lomtalanítás keretében nem a kihelyezésre meghatározott időpontban helyezi el a lomot a közterületen,

c) háztartási vagy vállalkozói tevékenység során keletkezett hulladékot a közterületi hulladékgyűjtőben helyezi el;

d) a gyűjtőedényét úgy helyezi ki, hogy az akadályozza a jármű és gyalogos forgalmat,

e) az ingatlanhasználó hibájából elmaradt szállítás esetén a közterületre kihelyezett hulladéknak a saját ingatlanra történő visszahelyezéséről nem gondoskodik.

**(2)** Az (1) bekezdésben meghatározott magatartás természetes személyek esetén kétszázezer forintig, jogi személyek és jogi személyiséggel nem rendelkező szervezetek esetén kettőmillió forintig terjedő közigazgatási bírsággal sújtható.

***11. Állattartással kapcsolatos magatartások***

**14. § (1) A** közösségi együttélés alapvető szabályait sértő magatartást valósít meg, aki kijelölt strand területére bármilyen állatot –őrkutyás biztonsági szolgálat és vakvezető kutya kivételével- bevisz.

**(2)** Az (1) bekezdésben meghatározott magatartás természetes személyek esetén százezer forintig, jogi személyek és jogi személyiséggel nem rendelkező szervezetek esetén egymillió forintig terjedő közigazgatási bírsággal sújtható.

**12. Lakókörnyezet tisztántartásával kapcsolatos magatartások**

**15.§ (1)** A közösségi együttélés alapvető szabályaival ellentétes magatartást valósít meg az ingatlantulajdonos, ingatlankezelő, bérlő vagy használó, aki

1. az ingatlanon a füvet a 20 cm-es magasság elérését megelőzően rendszeresen nem kaszálja,
2. az ingatlanról a közterületre kihajló ágaknak, bokroknak az ingatlan határvonaláig történő folyamatos nyesését, visszavágását nem biztosítja;
3. az ingatlan utcai határvonala és az úttest közötti területen a füvet a 20 cm-es magasság elérését megelőzően rendszeresen nem kaszálja, az útárok és áteresz karbantartásáról nem gondoskodik,
4. az ingatlana előtti járdaszakaszon a hó eltakarításáról, a síkosság elleni védekezésről nem gondoskodik;
5. az ingatlan előtti közterületre általa ültetett növényzet folyamatos karbantartásáról, annak nyeséséről, lehullott lombjának és egyéb növényi részeinek összegyűjtéséről, elszállíttatásáról nem gondoskodik;
6. belterületi ingatlanon háztartási igényeit kielégítő építés, kertépítés és zöldfelület karbantartás körébe tartozó zajt keltő tevékenységet hétköznap és szombati napon nem 8 és 19 óra között, vasárnap és ünnepnap nem 9 és12 óra között, valamint június 1. és augusztus 31. közötti időszakban ünnepnap és vasárnap (nem 9 és 12 óra között) végez, kivéve az azonnali hibaelhárítási munkákat.

**(2)** Az (1) bekezdésben meghatározott magatartás természetes személyek esetén kettőszázezer forintig, jogi személyek és jogi személyiséggel nem rendelkező szervezetek esetén kettőmillió forintig terjedő közigazgatási bírsággal sújtható.

**12. Az avar és kerti hulladék égetésével kapcsolatos magatartások**

**16.§ (1)** A közösségi együttélés alapvető szabályaival ellentétes magatartást valósít meg, aki belterületi és külterületi ingatlanokon avart vagy kerti hulladékot éget.

Vagy:

16.§ (1)A közösségi együttélés alapvető szabályaival ellentétes magatartást valósít meg, aki belterületi és külterületi ingatlanokon avart vagy kerti hulladékot június 1. és szeptember 15. napja között éget.

**(2)** Az (1) bekezdésben meghatározott magatartás természetes személyek esetén kettőszázezer forintig, jogi személyek és jogi személyiséggel nem rendelkező szervezetek esetén kettőmillió forintig terjedő közigazgatási bírsággal sújtható.

**13. Építési tevékenységgel kapcsolatos magatartások**

**17.§ (1)** A közösségi együttélés alapvető szabályaival ellentétes magatartást valósít meg, aki

a) az önkormányzati tulajdonú közterület bontásával járó közműépítési, javítási munkálatokra –kivéve a 17.§ (2) bekezdésében foglaltakat- a munka megkezdése előtt a terület kezelőjétől kezelői hozzájárulást nem kér,

b) az önkormányzati tulajdonú közút területén, az alatt vagy felett építmény, vagy más létesítmény elhelyezéséhez, a közút területének nem közlekedési célú igénybe vételéhez, elfoglalásához, az út forgalmi rendjének ideiglenes megváltoztatásához a közút kezelőjétől kezelői hozzájárulást nem kér,

c) közforgalmú járdán engedély nélkül végez építési tevékenységet,

d) közterület bontásával járó építési munkálatok befejezését követően az eredeti állapotot nem állítja helyre.

**(2)** Kezelői hozzájárulás nélkül a közterületet bontani csak abban az esetben lehet, ha az közmű, közműalagút, vasútüzemi berendezés, távközlési vezeték vagy csővezeték halasztást nem tűrő kijavítása, árvíz vagy belvízvédekezés, helyi vízkárelhárítás vagy elemi csapás miatt szükséges. Ebben az esetben a közterület bontását az igénybe vevőnek haladéktalanul be kell jelentenie.

**(3)** Az (1) bekezdésben meghatározott magatartás természetes személyek esetén kettőszázezer forintig, jogi személyek és jogi személyiséggel nem rendelkező szervezetek esetén kettőmillió forintig terjedő közigazgatási bírsággal sújtható.

**V. fejezet**

**ZÁRÓ RENDELKEZÉSEK**

**18.§**

Hatályát veszti A helyi környezet védelméről, a közterületek és ingatlanok rendjéről, a település tisztaságáról szóló 6/2000. (II.14.) önkormányzati rendelet.

**19. §**

Hatályát veszti a közösségi együttélés alapvető szabályairól szóló 8/2018. (V.31.) önkormányzati rendelet.

**20. §**

Ez a rendelet a kihirdetését követő 30. napon lép hatályba.

Horváth László Mestyán Valéria

polgármester címzetes főjegyző

Kihirdetve: 2022……………………………….

Mestyán Valéria

címzetes főjegyző

**Végső előterjesztői indokolás**

Magyarország helyi önkormányzatairól szóló 2011. évi CLXXXIX. törvény (Mötv.) 8. §(1) bekezdése szerint a helyi közösség tagjai a helyi önkormányzás alanyaként kötelesek:

*a)* öngondoskodással enyhíteni a közösségre háruló terheket, képességeik és lehetőségeik szerint hozzájárulni a közösségi feladatok ellátásához;

*b)* betartani és betartatni a közösségi együttélés alapvető szabályait.

A (2) bekezdés értelmében a helyi önkormányzat képviselő-testülete rendeletében meghatározhatja az (1) bekezdésben foglalt kötelezettségek tartalmát, elmulasztásuk jogkövetkezményeit.

Balatonberény Község Önkormányzata a 8/2018.(V.31.) önkormányzati rendeletével szabályozza a közösségi együttélés alapvető szabályait és az azok megszegésének jogkövetkezményeit. A rendelet felülvizsgálatára van szükség részben a helyi igények, a jogi környezet változása, valamint a Kormányhivataloknak a közösségi együttélést szabályozó önkormányzati rendeletek felülvizsgálata során tett törvényességi észrevételei, szakmai állásfoglalása alapján.

A közigazgatási szabályszegések szankcióiról szóló 2017. évi CXXV. törvény (Szankció tv.) 2021. január 1. napjától hatályos változásai szintén indokolttá tették önkormányzati rendeletünk felülvizsgálatát.

Az önkormányzatok eredeti jogalkotói hatáskörben –önkormányzati rendelet formájában- jogosultak az együttélés szabályait - ha azt más jogszabály nem szabályozza- helyi szinten szabályozni, a helyi sajátosságok figyelembe vételével.

A jogalkotásról szóló törvény (Jat.), valamint a Kúria e tárgyban meghozott több határozata is rámutat arra, hogy azonos tényállás és felelősségi alakzat esetén a többes szankcionálás sérti a jogbiztonság elvét és az Alaptörvénybe ütközik, azaz csak azokra az esetekre indokolt önkormányzati rendelet megalkotása, melyekre vonatkozóan nincs magasabb szintű jogszabály, amely szabályozná a helyi közösség által sérelmezett normaszegést. (Azaz az önkormányzati rendelet az országos szintű szabályozás mellett kiegészítő jellegű helyi jogalkotás.)

A Jat. 3.§-a kimondja, hogy a jogalkotás során a szabályozás nem lehet indokolatlanul párhuzamos vagy többszintű, így ha az adott magatartás bűncselekményt vagy szabálysértést valósít meg, vagy magasabb szintű jogszabály közigazgatási bírság kiszabását rendeli el, akkor nem szankcionálható párhuzamosan a közösségi együttélés alapvető szabályainak megszegése miatt is.

A fenti törvényességi szempontoknak megfelelés érdekében indokolt a korábbi rendeletünk hatályon kívül helyezése és a jogszabályi követelményeknek megfelelő új önkormányzati rendelet megalkotása.

A jogalkotásról szóló 2010. évi CXXX. törvény 22.§ (1) bekezdés a) és e) pontja, illetve a (2) bekezdése értelmében a jegyző gondoskodik arról –önkormányzati rendeletek esetében- hogy az elavult, szükségtelenné vált, vagy az indokolatlanul párhuzamos vagy többszintű szabályozást megvalósító jogszabályi rendelkezések módosításra, vagy hatályon kívül helyezésre kerüljenek.

Fenti szabályozás alapján indokolt továbbá Balatonberény Község Önkormányzat Képviselő-testületének 6/2000. (II.14.) önkormányzati rendeletének egyidejű hatályon kívül helyezése is.